b'\n_START_ARTICLE_\nBarletta-Andria-Trani\n_START_SECTION_\nNaravne zanimivosti\n_START_PARAGRAPH_\nZna\xc4\x8dilnost pokrajine je geolo\xc5\xa1ka oblika terena, ki se postopoma spu\xc5\xa1\xc4\x8da proti morju, \xc4\x8demur doma\xc4\x8dini pravijo gradinata, to je stopni\xc5\xa1\xc4\x8de. Najvi\xc5\xa1ja stopnica je Murgia, ki ne dose\xc5\xbee niti 700 metrov nadmorske vi\xc5\xa1ine. Je skalnato kra\xc5\xa1ko podro\xc4\x8dje brez povr\xc5\xa1inskega vodovja in poraslo z gozdovi. Naslednja stopnica je rodovitno in skrbno obdelano ozemlje, ki se pa kmalu spusti v najni\xc5\xbejo stopnico, ki je najbolj ob\xc5\xa1irno mokri\xc5\xa1\xc4\x8de v Italiji. Tu so predvsem soline, znane \xc5\xa1e iz tretjega stoletja pr. n. \xc5\xa1t., ki ponekod segajo do 5 km v notranjost._NEWLINE_V pokrajini je za\xc5\xa1\xc4\x8diteno podro\xc4\x8dje Narodni park Alta Murgia (Parco Nazionale Alta Murgia)\n_START_SECTION_\nZgodovinske zanimivosti\n_START_PARAGRAPH_\nPokrajina je bila ustanovljena leta 2004 z odcepom sedmih ve\xc4\x8djih ob\xc4\x8din od pokrajine Bari in treh manj\xc5\xa1ih od pokrajine Foggia. Mesto Andria, ki \xc5\xa1teje najve\xc4\x8d prebivalcev, le\xc5\xbei v notranjosti ozemlja, blizu dr\xc5\xbeavne ceste \xc5\xa1t. 14, ki je ena od italijanskih magistral v smeri sever/jug. Ostala tri velika mesta (Barletta, Trani in Bisceglie) le\xc5\xbeijo na Jadranski obali. Od vseh \xc5\xa1tirih se samo Bisceglie ni potegovalo za status glavnega mesta novonastale pokrajine, zato je bil sprva sprejet na\xc4\x8drt, ki je predvideval nastanek novega administrativnega centra pokrajine. V sredi\xc5\xa1\xc4\x8de trikotnika Andria/Barletta/Trani bi morali biti postavljeni vsi uradi administracije, sodstva, javne varnosti in zdravstva, okoli katerih naj bi po predvidevanjih v kratkem zrasla "prestolnica". V pri\xc4\x8dakovanju, da se futuristi\xc4\x8dni na\xc4\x8drt izvede, so bili uradi za\xc4\x8dasno name\xc5\xa1\xc4\x8deni po raznih lokacijah v treh mestih. Toda kmalu je postalo jasno, da zahteva izvedba na\xc4\x8drta preve\xc4\x8d sredstev in zamisel o novem glavnem mestu se ni uresni\xc4\x8dila. Decembra 2007 so bile uradno dolo\xc4\x8dene lokacije nekaterim javnim uradom: v mestu Andria za prefekturo in finan\xc4\x8dno slu\xc5\xbebo, v mestu Barletta za kvesturo in zdravstvo, v mestu Trani za karabinjerje in javno varnost. Kar prakti\xc4\x8dno potrjuje, da gre za prvo italijansko pokrajino s tremi glavnimi mesti.'